

**H O T Ă R Â R E**

privind aprobarea Protocolului de colaborare între Județul Cluj

și Clubul Alpin Român-Filiala Cluj

Având în vedere Proiectul de hotărâre înregistrat cu nr. 68 din 12.04.2023 privind aprobarea Protocolului de colaborare între Județul Cluj și Clubul Alpin Român-Filiala Cluj, propus de Preşedintele Consiliului Judeţean Cluj, domnul Alin Tișe, care este însoţit de Referatul de aprobare cu nr. 14611/ 06.04.2023; Rapoartele de specialitate întocmite de compartimentele de resort din cadrul aparatului de specialitate al Consiliului Judeţean Cluj cu nr. 14612/ 06.04.2023 și 14613/06.04.2023 și de Avizul cu nr. 14611 din 19.04.2023 adoptat de Comisia de specialitate nr. 1, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Ținând cont de adresa Clubului Alpin Român-Filiala Cluj înregistrată la Consiliul Județean Cluj cu nr. 5725/10.02.2023;

Luând în considerare prevederile

* art. 80 și ale art. 81 alin. (1) și (2) din Legea privind normele de tehnică legislativă pentru elaborarea actelor normative nr. 24/2000, republicată, cu modificările şi completările ulterioare;
* art. 123 - 140, ale art. 142 – 152, ale art. 215 - 218 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020, republicată;

În conformitate cu prevederile

* art. 173 alin. 1 lit. d) și e), alin. (5) lit. i) și alin. (7) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* Ordonanței de urgență a Guvernului nr. 195/2005 privind protecția mediului, cu modificările și completările ulterioare;
* art. 3 lit. b) și c) și ale art. 32 lit. a), b) și c) din Hotărârea Guvernului nr. 77/2003 privind instituirea unor măsuri pentru prevenirea accidentelor montane și organizarea activității de salvare în munți, cu modificările și completările ulterioare;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1.** Se aprobă încheierea Protocolului de colaborare între Județul Cluj, prin Consiliul Județean Cluj, și Clubul Alpin Român-Filiala Cluj în vederea sprijinirii desfășurării unor activități care au ca scop igienizarea, refacerea sau realizarea de infrastructură turistică în anumite zone identificate pe raza Județului Cluj.

**Art. 2.** Protocolul de colaborare precizat la art. 1 are o perioadă de valabilitate de 2 ani și se poate prelungi prin act adițional pentru perioade succesive de câte 2 ani, cu acordul părților.

**Art. 3.** Județul Cluj, prinConsiliul Județean Cluj, se obligă să participe activ la campaniile și acțiunile derulate de Clubul Alpin Român-Filiala Cluj, prin promovarea acestora, contribuirea la creșterea numărului de voluntari, asigurarea infrastructurii și asistenței de specialitate prin intermediul Direcției de Administrare a Domeniului Public și Privat al Județului Cluj și al Serviciului Județean Salvamont-Salvaspeo Cluj.

**Art. 4.** Se împuternicește Președintele Consiliului Județean Cluj să semneze, în numele și pentru Județul Cluj, protocolul de colaborare între Județul Cluj și Clubul Alpin Român-Filiala Cluj precizat la art. 1.

**Art. 5.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcția Administrație și Relații Publice - Serviciul Relaţii Publice; Direcția de Administrare a Domeniului Public și Privat al Județului Cluj, precum și Serviciul Județean Salvamont-Salvaspeo Cluj.

**Art. 6.** Prezenta hotărâre se comunică Direcției de Administrație și Relații Publice; Direcției de Administrare a Domeniului Public și Privat al Județului Cluj; Serviciului Județean Salvamont-Salvaspeo Cluj; Clubului Alpin Român-Filiala Cluj, precum şi Prefectului Judeţului Cluj şi se aduce la cunoştinţă publică prin afişare la sediul Consiliului Judeţean Cluj şi pe pagina de internet „www.cjcluj.ro".

**Contrasemnează:**

**PREŞEDINTE,**  p. **SECRETAR GENERAL AL JUDEŢULUI,**

**Alin Tișe Simona Gaci**

**Nr. 63 din 26 aprilie 2023**

*Prezenta hotărâre a fost adoptată cu 35 voturi “pentru”, fiind astfel respectate prevederile legale privind majoritatea de voturi necesară.*